НыбжьыщIэхэр фIым хуаущий
Прохладнэ къалэм щыIэ, сабийхэм я узыншагъэр щрагъэфIэкIуэж «Жемчужина» зыгъэпсэхупIэм щекIуэкIащ «Гъэмахуэ узыншэ» Iуэху щхьэпэр.
Наркотикым димыхьэхын, узыншэу псэун папщIэ, ящIапхъэхэм теухуауэ псалъэмакъ щхьэпэхэр драгъэкIуэкIыну сабийхэм яхуэзащ КъБР-м Узыншагъэр хъумэнымрэ курортхэмкIэ, Спортымрэ туризмэмкIэ, Егъэджэныгъэмрэ щIэныгъэмкIэ и министерствэхэм, Наркотикхэм кIэлъыплъынымкIэ, МафIэсым пэщIэтынымкIэ IуэхущIапIэхэм я лIыкIуэхэр, Прохладнэ къалэ администрацэм и унафэщIым и къуэдзэ Клешня Ларисэ сымэ.
Наркотикым къишэ зэраныгъэм теухуа фильм ирагъэплъа иужь, дохутыр ПащIэ Артур абыхэм яхутепсэлъыхьащ а щхъухь бзаджэм акъылыр зэрызэIигъэхьэм, узыншагъэр зэрыригъэкIакIуэм.
МафIэсым пэщIэтынымкIэ IуэхущIапIэм и лэжьакIуэхэм ныбжьыщIэхэм ирагъэлъэгъуащ я IэнатIэм къыщагъэсэбэп Iэмэпсымэхэр. МафIэсгъэункIыфIым и щыгъыныр хэт нэхъ псынщIэу щитIэгъэфми зэхагъэкIыну къыщыхалъхьэм, зэIущIэм кърихьэлIахэм къахэкIащ къагъэлъэгъуа зэманым къитIэса ныбжьыщIэ жыджэрхэр.
«КъегъэлакIуэ ныбжьыщIэ» зэпеуэм зи зэфIэкI щызыгъэлъэгъуа сабийхэм я деж нэхъыфIу къыщалъытащ Габайраевэ Дарье, Пахомов Всеволод, Оболошинэ Дианэ сымэ.
ЗэIущIэм и кIэм мафIэсым пэщIэтынымкIэ IуэхущIапIэм и лэжьакIуэхэм псыр къагъэсэбэпкIэрэ, нэгузыужь теплъэгъуэ ягъэлъэгъуащ.
Чернышев Денис.
